**Faryd Camilo Mondragón Aly** (s. 21. kesäkuuta 1971 Cali, Kolumbia) on kolumbialainen jalkapallomaalivahti, joka edustaa kotimaansa korkeimman sarjatason Categoría Primera A:n Deportivo Calia. Vuonna 1990 alkaneella urallaan hän on edustanut myös muun muassa argentiinalaista Independienteä, turkkilaista Galatasarayta ja saksalaista Kölniä sekä Kolumbian maajoukkuetta.

Seurajoukkueura
---------------

Mondragón aloitti uransa 1990-luvun alussa Deportivo Calissa ja edusti sittemmin useita seuroja Kolumbiassa, Paraguayssa ja Argentiinassa. Pisimpään, vuodet 1995–1998 ja 1999–2000, hän edusti argentiinalaista Independienteä.

Euroopassa Mondragón pelasi ensimmäistä kertaa keväällä 1999 lainalla espanjalaisen Real Zaragozan riveissä. Kauden 2000–2001 hän pelasi ranskalaisessa Metzissä. Joukkue ei yltänyt mainetekoihin, mutta *France Football* -lehti palkitsi Mondragónin kauden parhaana maalivahtina.

Metzistä Mondragón siirtyi turkkilaiseen Galatasarayhin, jota hän edusti vuoteen 2007 asti. Hän saavutti istanbulilaisseurassa Turkin superliigan mestaruuden vuosina 2002 ja 2006 sekä Turkin cupin voiton vuonna 2005. Kansallisten kilpailuiden ohella hän pelasi seurassa ollessaan myös 41 ottelua Mestarien liigassa ja UEFA-cupissa.

Kaudeksi 2007–2008 Mondragón siirtyi saksalaiseen Kölniin ja oli merkittävässä roolissa, kun seura saavutti kauden päätteeksi nousun pääsarjatasolle Bundesliigaan. Hän toimi ykkösmaalivahtina myös tulevana kahtena kautena, mutta menetti asemansa lokakuussa 2010 riitauduttuaan valmentaja Zvonimir Soldon kanssa maajoukkuetehtäviensä vuoksi. Joulukuussa 2010 Köln tiedotti, että Mondragón jättää seuran liigan talvitauon aikana. Kauden 2010–2011 alkaessa hän oli Bundesliigan vanhin pelaaja.

Tammikuussa 2011 Mondragón siirtyi Pohjois-Amerikan Major League Soccerin Philadelphia Unioniin samaan aikaan maanmiehensä Carlos Valdésin kanssa. Mondragónista tuli koko maalivahtiosastonsa uudistaneen Unionin ykkösmaalivahti, ja hänet nimettiin myös joukkueen kapteeniksi. Kokenut maalivahti johti Philadelphian MLS:n itäisen konferenssin kärkisijoille kaudella 2011, ja heinäkuussa 2011 hänet valittiin joukkueensa ainoana pelaajana liigan tähdistöotteluun. Tammikuussa 2012 Mondragón palasi Deportivo Caliin.

Maajoukkueura
-------------

Mondragón debytoi Kolumbian A-maajoukkueessa vuonna 1993, mitä ennen hän oli osallistunut olympiajoukkueen mukana vuoden 1992 kesäolympialaisiin. Hän kuului Kolumbian joukkueeseen vuosien 1993 ja 1997 Copa Américassa, vuosien 1994, 1998 ja 2014 MM-kilpailuissa sekä vuosien 2003 ja 2005 Gold Cupissa. Vuoden 1998 MM-kilpailuissa hän oli maalilla kaikissa Kolumbian kolmessa ottelussa. Vuoden 2014 MM-kilpailuissa hänestä tuli 43-vuotiaana siihen mennessä vanhin koskaan kisoissa pelannut, kun hänet otettiin vaihdosta kentälle alkulohkon viimeisen kierroksen ottelun loppuminuuteilla. Vuoden 2018 MM-kilpailuissa Egyptin Essam El-Hadary rikkoi hänen ennätyksensä pelattuaan ottelun 45-vuotiaana.

Saavutukset
-----------

* Turkin superliiga: 2002, 2006
* Turkin cup: 2005

Lähteet
-------

1. ↑  "Vengo a triunfar"  27.12.1998. El Mundo Deportivo. Viitattu 16.12.2010. (espanjaksi)
2. ↑  Player profile Ligue de Football Professionnel. Viitattu 16.12.2010. (ranskaksi)
3. ↑  France – Footballer of the Year RSSSF. Viitattu 16.12.2010. (englanniksi)
4. ↑  Player Details Türkiye Futbol Federasyonu. Viitattu 16.12.2010. (englanniksi)
5. ↑  Teams & players UEFA. Viitattu 16.12.2010. (englanniksi)
6. 1 2  Mondragon to leave Köln  13.12.2010. Bundesliga. Viitattu 16.12.2010. (englanniksi)
7. 1 2  Source: goalie Mondragon set to join Union  13.12.2010. Philadelphia Daily News. Viitattu 16.12.2010. (englanniksi)
8. ↑  Union Agree to Terms with GK Mondragon, D Valdes  20.1.2011. Philadelphia Union.  Arkistoitu 22.1.2011. Viitattu 20.1.2011. (englanniksi)
9. ↑  New Captain Mondragón Leads Union in Road Win  19.3.2011. Philadelphia Union.  Arkistoitu 22.3.2011. Viitattu 20.3.2011. (englanniksi)
10. ↑  Mondragón proud to represent Union at All-Star Game  19.7.2011. Major League Soccer.  Arkistoitu 11.8.2011. Viitattu 20.7.2011. (englanniksi)
11. ↑  Farid Mondragón, un refuerzo de talla internacional  30.1.2012. Deportivo Cali. Viitattu 31.1.2012. (espanjaksi)[vanhentunut linkki]
12. ↑  Colombia – Record International Players RSSSF. Viitattu 16.12.2010. (englanniksi)
13. 1 2  FIFA Player Statistics FIFA.  Arkistoitu 6.6.2014. Viitattu 16.12.2010. (englanniksi)
14. ↑  Mondragon bridging Colombian history  25.6.2014. FIFA.  Arkistoitu 26.6.2014. Viitattu 25.6.2014. (englanniksi)
15. ↑  Egyptin maalivahdista tulee kaikkien aikojen vanhin jalkapallon MM-kisoissa pelannut pelaaja  25.6.2018. Yle. Viitattu 25.7.2018.

Aiheesta muualla
----------------

* Kuvia tai muita tiedostoja aiheesta **Faryd Mondragón** Wikimedia Commonsissa

* Faryd Mondragón National Football Teams -sivustolla

Kolumbian joukkue – Jalkapallon MM-kilpailut 2014
1 Ospina |
2 Zapata |
3 Yepes |
4 Arias |
5 Carbonero |
6 Sánchez |
7 Armero |
8 Aguilar |
9 Gutiérrez |
10 James |
11 Cuadrado |
12 Vargas |
13 Guarín |
14 Ibarbo |
15 Mejía |
16 Balanta |
17 Bacca |
18 Zúñiga |
19 Ramos |
20 Quintero |
21 Martínez |
22 Mondragón |
23 Valdés |
Valmentaja Pekerman